
Universitatea din București oferă burse de performanță medaliaților la olimpiadele științifice și competițiile sportive internaționale care aleg facultățile UB
Universitatea din București (UB) va oferi, începând cu anul universitar 2023 –  2024, 20 de burse elevilor și studenților medaliați cu aur, argint sau bronz la olimpiadele științifice și competițiile internaționale care optează să-și continue studiile într-una dintre cele 19 facultăți ale UB. Bursele se adresează medaliaților la jocuri olimpice, campionate mondiale și europene, campionate mondiale universitare pentru sporturile olimpice și șah, inclusiv cele organizate pentru persoanele cu dizabilități. Decizia, care poate fi consultată aici, a fost luată în ședința de astăzi a Senatului Universității din București.
Astfel, pentru anul universitar 2023 – 2024 cuantumul lunar al burselor va fi de 1.500 de lei (medalie de aur / locul I), 1.250 de lei (medalie de argint / locul II) și 1.000 de lei (medalie de bronz / locul III).
„Universitatea din București acordă o importanță deosebită recunoașterii și premierii meritului și performanțelor școlare și sportive. Tocmai de aceea, prin programul de burse pentru olimpicii internaționali care a fost astăzi votat în Senatul UB vrem să le permitem continuarea performanțelor educaționale și sportive. Mulți dintre tinerii de elită, fie că sunt sportivi sau olimpici internaționali, își doresc, pe lângă programul acerb de competiții cu care sunt obișnuiți și unde ne reprezintă cu mândrie țara, să urmeze și cursurile unei instituții de învățământ superior, în completarea performanțelor deja avute. De aceea, consider că universitățile au datoria să îi sprijine în demersurile lor academice. Tinerii merituoși români sunt, cu siguranță, un exemplu pentru toți membrii comunității Universității din București, deopotrivă studenți și profesori. O țară fără elite științifice, sportive și culturale este o țară fără viitor. De aceea, beneficiile pe care le acordăm acestor tineri începând cu viitorul an universitar sunt, de fapt, o investiție pentru România”, a declarat rectorul Universității din București, prof. univ. dr. Marian Preda.
În plus, conform legislației în vigoare, olimpicii care vor opta să-și continue studiile la Universitatea din București vor ocupa un loc finanțat prin granturi de studii, beneficiind de statut de loc special. Astfel, pe parcursul școlarității, olimpicii nu vor pierde locul ocupat la buget prin efectul reclasificării cu condiția de a acumula numărul minim de credite prevăzut prin lege. De asemenea, aceștia vor beneficia de cazare prioritară, gratuită, în căminele Universității din București.
Nu în ultimul rând, în cazul în care studentul nu mai are dreptul legal de a ocupa un loc la buget sau este înscris la învățământ la distanță (ID) sau cu frecvență redusă (FR), acesta va fi scutit de plata taxei de școlarizare.
Pentru sesiunea din iulie, înscrierea la facultățile Universității din București se va putea face atât online, cât și fizic, în perioada 3 – 26 iulie 2023, fiecare facultate având propriul calendar de admitere, care poate fi consultat pe website-urile facultăților.
Mai multe detalii cu privire la modalitățile de admitere la programele de licență și masterat oferite de cele 19 facultăți ale Universității din București pot fi accesate pe site-ul www.admitere.unibuc.ro. 
